वेटेल को इंडियन ग्रां प्री में पोल पोजिशन  
सहारा फोर्स इंडिया को पहली घरेलू रेस में अंक जुटाने की उम्मीद है, क्योंकि एड्रियन सुतिल क्वालीफाइंग ग्रिड में आठवां स्थान हासिल करने में सफल रहे।
रेड बुल के सेबेश्चियन वेटेल रविवार को होने वाली फॉर्मूला वन इंडियन ग्रां प्री में पहले नंबर से शुरुआत करेंगे, जबकि सहारा फोर्स इंडिया को पहली घरेलू रेस में अंक जुटाने की उम्मीद है, क्योंकि एड्रियन सुतिल क्वालीफाइंग ग्रिड में आठवां स्थान हासिल करने में सफल रहे।  वेटेल ने 1 मिनट 24.178 सेकेंड के समय से 2011 सत्र में अपनी 13वीं पोल पोजीशन हासिल की। उन्होंने मैकलारेन के लुइस हैमिल्टन को 0.296 सेकेंड से पछाड़ दिया। वेटेल के साथी मार्क वेबर (1 मिनट 24.508 सेकेंड) तीसरे स्थान पर रहे। हैमिल्टन पांचवें स्थान से शुरुआत करेंगे, क्योकि उन्हें फ्लैग चेतावनी की अनदेखी के कारण ग्रिड पर तीन स्थान का जुर्माना लगा।  फेरारी के फर्नांडो अलोंसो मैकलारेन के जेनसन बटन के बाद चौथे स्थान से रेस शुरू करेंगे। उनके बाद फेरारी के फेलिप मासा होंगे, जो अंतिम सेकेंड में ट्रैक के किनारे से टकरा गए, सौभाग्य से इस ब्राजीली को कोई चोट नहीं लगी।  फोर्स इंडिया के दूसरे ड्राइवर पाल डि रेस्टा ने सुबह अंतिम अभ्यास सत्र में अच्छा प्रदर्शन किया, लेकिन क्वालीफाइंग 3 में जगह नहीं बना सके, जिससे वह 1:26.503 सेकेंड से 13वें स्थान पर रहे। वह मर्सीडीज जीपी के माइकल शूमाकर के पीछे रहे। भारत के नरेन कार्तिकेयन 22वें स्थान पर रहे और हिस्पानिया के साथी डेनियल रिकाडरे के पीछे रहे।